
Темыркъан Юрий Хьэту и къуэр Санкт-Петербург дэт къэрал филармонием и Академическэ симфоние оркестрым и художественнэ унафэщIщ икIи и дирижёр нэхъыщхьэщ 1988 гъэм къыщыщIэдзауэ.
1965 гъэм Темыркъан Юрий япэу утыку къихьащ Ленинград къалэм оперэмрэ балетымкIэ и театрым игъэува, Верди Дж. И «Травита» оперэм и дирижёру. 1966 гъэм къыщыщIэдзауэ 1972 гъэ пщIондэ а театрым и дирижёру лэжьащ, 1968 гъэм Санкт-Петербург филармонием и академическэ симфоние оркестрым и унафэщI къалэнри дзыхь къыхуащIащ.
1976 — 1988 гъэхэм Темыркъан Юрий Хьэту и къуэр оперэмрэ балетымкIэ театрым, Кировым и цIэр зезыхьэм, и художественнэ унафэщIщ икIи и дирижёр нэхъыщхьэщ. Абы и унафэм щIэту театрым щагъэуващ «Война и мир», «Мёртвые души», «Пётр I», «Пушкин», «Маяковский начинается» жыхуиIэхэр. И режиссёр лэжьыгъэхэм ящыщщ «Евгений Онегин», «Пиковая дама» оперэхэр. Лондон щигъэлъэгъуащ «Борис Годунов» оперэр.
СССР-м, РСФСР-м, КъБАССР-м я цIыхубэ артистщ. СССР-м и Къэрал саугъэтыр тIэунейрэ къыхуагъэфэщащ, Урысей Федерацэм и Къэрал саугъэтуи тIу къратащ, «Хэкум и пащхьэм щиIэ фIыщIэм папщIэ» орденым и нагъыщэ псори къыхуагъэфэщащ. Ленин орденыр къратащ. Санкт-Петербургрэ Налшык къалэмрэ щIыхь зиIэ я цIыхущ.
